Reece het jou hulp nodig
Wednesday, 17 June 2020 14:35
Die 15-jarige Reece Trumpelmann van Nestpark, Bapsfontein is in sy kort lewe reeds deur meer as wat die gewone volwassene sal kan hanteer. Hy ly aan Gorlin-Goltz sindroom, ‘n baie rare vorm van genetiese gebreke wat hom vir verskeie soorte kanker vatbaar maak, en hy veg daarteen met leeuemoed.
Ná 10 jaar van skynbaar onverwante simptome het Reece se gesin uiteindelik ná ‘n kinderpartytjie uitgevind wat met hom fout is. Reece was toe maar 11 jaar oud en iemand het per ongeluk teen hom gestamp terwyl die kinders op ‘n springkasteel gespeel het.
Sy ma, Marsha, vertel dat daar dadelik ‘n knop op sy kakebeen gevorm het. Hulle moes by dokters hoor dat die stamp teen Reece se kakebeen ‘n gewas veroorsaak het, wat aanvanklik twee groot operasies tot gevolg gehad het. Vandag is daar reeds meer as 40 gewasse van sy kakebeen verwyder en het hy al 16 tande verloor. Hy het ook verskeie beenoorplantings gehad.
Reece Trumpelmann en 'n viervoetige vriend
Die sindroom beïnvloed verskillende dele van Reece se liggaam en die baie lang lys van probleme strek van velkanker, skoliose, kifose en die afsplintering van bene (tans aan sy knie) tot gloukoom, hipotireose en hartprobleme (fibroom).
Die aard van Reece se siekte het ‘n groot invloed op sy gesin, insluitende sy pa, Bjorn, en sy susters Abigail en Savannah. Sy ma, Marsha, sê, “Ek is net ‘n ma wat vir haar kind veg en ons het regtig hulp op enige manier en in enige vorm nodig.”
“Reece het al meer operasies gehad as wat ek kan onthou sedert hy in 2016 gediagnoseer is. Hy is op ‘n goeie mediese fonds, maar daar is ongelukkig baie bybetalings en soveel prosedures dat die fonds reeds in Februarie opgebruik is vir die jaar.”